**СТАНОВИЩЕ**

От

проф. д-р Мадлен Данова

за дисертационния труд на Александър Емилов Костов

на тема

**„ДВОЙНАТА ИДЕНТИЧНОСТ В РЕГИОНАЛНИЯ РАЗКАЗ**

**НА НОВА СКОТИЯ“**

за присъждането на образователната и научна степен „доктор“

в научна област „Хуманитарни науки“,

направление 2.1. Филология“

(канадска култура и литература),

катедрата „Англицистика и американистика“,

Факултет по класически и нови филологии,

Софийски университет „Св. Климент Охридски”

Александър Костов има бакалавърска и магистърска степен съответно по английска филология и от МП „Комуникация: език, литература, масмедии“ към катедра „Англицистика и американистика“ на СУ, „Св. Климент Охридски“. Той е работил като учител по английски език в 138 СОУ „Проф. Васил Златарски”, 2012-2013 г., а от 2020 г. е асистент по английски език в катедра „Западни езици“, като след създаване на катедра „Африканистика“ през 2021 г., Александър Костов е преназначен за асистент към тази катедра на Факултета по класически и нови филологии. Той преподава в СУ от 2014 г., като е водил часове в няколко от факултетите на университета.

Александър Костов е зачислен като редовен докторант към катедра „Англицистика и американистика“, ФКНФ, СУ, с научен ръководител проф. д-р Мадлен Данова със Заповед на Ректора № РД- 20-1060/15.07.2016 г. и е отчислен с право на защита със Заповед на Ректора РД-20-1282/17.07.2019 г. По време на докторантурата си той е положил успешно предвидените от Закона изпити като редовно е представял отчети и е получил положителна оценка за работата си от катедрения съвет. Дисертационният труд е обсъден на разширено заседание на катедра „Англицистика и американистика“ на 25.10.2021 г. и е насочен за външна защита.

Въз основа на това, приемам, че в процеса на обучение и при разкриване на процедура за защита, са спазени всички изисквания на Закона и на Правилника на СУ.

Дисертационният труд, представен от Александър Костов, се състои от Увод, четири глави, Заключение и Библиография. Той обхваща общо 214 стр. и е написан на английски език. Поради тази причина докторантът е представил и разширен автореферат на български език, който е в обем от 65 стр. и много подробно очертава направеното в дисертацията.

Основният фокус на представения труд е идеята за регионализма в жанра на разказа в канадската литература от гледна точка на изграждането на двойнствена идентичност, свързана както с Канада като цяло, така и с специфичния регион на така-наречените Морски провинции, от които главна част е Нова Скотия. Идеята за регионалния характер на канадската литературна и културна идентичност има много специфично изражение точно по отношение на тези Морски провинции, в които се включва и Нова Скотия. Развитието на тази част от Канада е изключително интригуващо, много по-различно от начина, по който други части на Канада, като например англо-говореща и френско-говореща Канада, са били разглеждани като фактори в изграждането на една двойнственост в културното развитие на страната и на националната идентичност. Но това специфично историческо развитие на Нова Скотия, което всъщност е направило тази двойнственост в развитието на канадската идентичност още по-важна, по-рядко попада във фокуса на внимание на изследователите и затова смятам, че Александър Костов е направил много добър избор по отношение на темата, която изследва в дисертацията си.

Като негов научен ръководител, искам да отбележа, че Александър всъщност се опитва да изгради един свой модел на идентичност, непосредствено свързан със спецификата на развитие на Нова Скотия. От една страна, това развитие повтаря някои от основните проблеми на канадската идентичност, но от друга страна, се открива и един втори пласт, който непрекъснато кара не само героите на писателите, които Александър изследва, но по принцип и жителите на тази част от Канада, да се разкъсват между две противоположности. Те принадлежат на бързо развиващата се и модернизиращата се Канада, но едновремено принадлежат и на този сякаш „замръзнал“ в своето битие свят на Нова Скотия и Морските провинции. В другите части на Канада тази двойнственост я няма. Там това противопоставяне може да бъде противопоставяне на базата на различните идентичности, които се изграждат въз основа на двата езика, които се говорят, или на базата на различните етнически принадлежности, характеризиращи многобройните етнически групи в Канада, но това е друг начин на изграждане на идентичността, който е обсъждан нееднократно в критическите изследвани, посветени на канадската култура и литература.

В произведенията на двамата автори, Алистър Маклауд и Д. Р. Макдоналд, които Александър Костов анализира, идентичността на героите се оказва много по-зависима от самата природа, характеризираща Нова Скотия, отколкото културните традиции и вярванията, културните ценности на отделните етнически общности, които се оказват доминиращи в процесите на формиране на културна идентичност в другите региони на страната. Александър успява да покаже чрез анализа на тези произведения, че природата се превръща не само в значим фактор за изграждане на идентичността на героите, но и в център на тяхната идея за принадлежност. Сякаш земята, природата, е това, което непрекъснато връща тези герои към корените им, и определя тяхната двойнствена идентичност, различаваща се значително от традиционната канадска идентичност, която обикновено се свързва с мултикултурализма или транскултурализма на канадското общество.

Избирайки Нова Скотия и свързаните с тази част на Канада разкази и герои, Александър Костов успява да представи автори, които са много малко присъстващи в критическия дискурс както в Канада, така и сред канадистите по света, от една страна и от друга, успява да представи свой модел на културна идентичност, надграждайки установените вече модели на изграждане на идентичността в Канада.

Изброените по-горе аспекти на дисертационното изследване, всъщност в голяма степен очертават и приносните моменти на този труд. Това, което бих искала да допълня, е, че той е написан на много добър английски език и да препоръчам неговото публикуване.

Александър Костов участва активно в научния живот на катедрата, като е бил част от различни научни проекти, най-значим, от който е възстановяването на научното списание „Филология“ към Факултета по класически и нови филологии през 2016 г. , в чиито 10 публикувани досега броеве, той активно се включва като част от екипа на списанието. Бих искала да отбележа и участията му в ежегодните конференции на нехабилитираните преподаватели и докторантите към Факултета по класически и нови филологии, както и в работата с дипломантите в катедрата.

Александър Костов е получил и наградата за „Млад преводач на годината” за превода на романа „По пътя” (изд. Парадокс) от Джак Керуак.

Александър Костов е активен член и на Българската асоциация по канадистика, както и на Българската асоциация по американистика, за което свидетелстват и трите публикации, представени тук. Темите, по които е работил в тях, показват задълбочено познаване на канадската литература и култура, както и на целия северноамерикански културен контекст. Две от статиите са публикувани в България, а една е публикувана в списанието на Централно-европейската асоциация по канадистика, *Central European Journal of Canadian Studies*.

На базата на всички гореизложени заключения и изводи, мога горещо да препоръчам да бъде присъдена образователната и научна степен „доктор“ в направление 2.1. Филология (канадска култура и литература) на Александър Костов, редовен докторант към Факултета по класически и нови филологии, катедра „Англицистика и американистика“, СУ „Св. Климент Охридски“.

3.02.2022 г. проф. д-р Мадлен Данова